《为竹心道人赋绿猗堂》
明代·守仁

竹心老人心爱竹，赤手栽成万竿玉。古色猗猗映翠帘，金影疏疏坠秋屋。

满天明月子乔笙，半窗凉雨官奴烛。老人积书如积金，竹边每置三千牍。

开门日日问平安，呼酒时时饮新绿。倚醉长歌淇澳篇，驱愁不买玲珑曲。

大儿方辞吏部郎，小儿未食官家禄。传家清事托吟编，阅世閒情付棋局。

媚人何物琉璃瓶，披襟晒我琅玕腹。孤筇有客扣青扉，一笑下阶迎健足。

锦章烂出五色云，快目不辞三过读。铁翁仙游艾翁老，惆怅何由继华躅。

我本山林厌尘俗，食笋也知胜食肉。说尽眉山玉版禅，更待春雷动幽谷。

作者简介：明僧。浙江富阳人，字一初，号梦观。发迹于四川延宁寺。后住持灵隐寺。洪武十五年被征，授僧录司右讲经，升任右普世。能诗。有《梦观集》。